62021TJ0330_RES
T‑330/21. sz. ügy
EWC Academy GmbH
kontra
Európai Bizottság
A Törvényszék ítélete (kilencedik tanács), 2022. december 21.
„Szociálpolitika – A vállalatirányítással kapcsolatos kezdeményezések előmozdítására irányuló intézkedésekhez nyújtott támogatások – VP/2020/008. sz. pályázati felhívás – A jogi személyiséggel nem rendelkező európai üzemi tanácsok kizárása – Az (EU) 2018/1046 rendelet 197. cikke (2) bekezdésének c) pontja”
Az Európai Unió költségvetése – Uniós pénzügyi támogatás – A vállalatirányítással kapcsolatos kezdeményezések előmozdítására irányuló intézkedésekhez nyújtott támogatások – A támogatás odaítélésére irányuló eljárás és támogatási megállapodás – Pályázati felhívás – Támogathatósági feltételek – Jogi személyiséggel nem rendelkező szervezetek – Az ilyen szervezetek pénzügyi kapacitásának bizonyítására alkalmas elemek – Az éves beszámolókkal vagy saját bankszámlákkal való rendelkezést igazoló bizonyítékokra való korlátozás – Megengedhetetlenség
(2018/1046 európai parlamenti és tanácsi rendelet, 197. cikk, (2) bekezdés, c) pont)
(lásd: 37., 38., 39., 41., 44. pont és a rendelkező rész)
Összefoglalás
2020. június 2‑án közzétettek egy, a vállalatirányítással kapcsolatos kezdeményezések előmozdítására irányuló intézkedésekhez nyújtandó támogatásokra irányuló pályázati felhívást. (
1
) A pályázati felhívás, amely egy európai bizottsági határozatba illeszkedik, (
2
) pontosította, hogy az e felhívásban részvételre jogosult pályázóknak, vezető pályázóknak és társpályázóknak többek között jogi személyeknek vagy a munkavállalók képviselőinek, mint az üzemi tanácsok, kell lenniük. Hasonlóképpen, az alkalmazandó nemzeti jog értelmében a jogi személyiséggel nem rendelkező szociális partnerszervezetek szintén jogosultak voltak pályázat benyújtására. (
3
) Végül e felhívás pontosította, hogy a pályázóknak, a vezető pályázóknak és a társpályázóknak biztos pénzügyi kapacitással kell rendelkezniük ahhoz, hogy tevékenységüket az intézkedés időtartama alatt fenntartsák, és szükség esetén hozzájáruljanak annak finanszírozásához.
A felperes, határokon átnyúló viszonylatban a munkavállalók képviseletével kapcsolatos kérdésekre szakosodott képzési és tanácsadási társaság, valamint a Mayr‑Melnhof Packaging és a DS Smith plc társaságok európai üzemi tanácsai egy konzorciumot alkottak annak érdekében, hogy jelentkezzenek a pályázati felhívásra. 2020. július 30‑án a felperes támogatás iránti kérelmet nyújtott be, és társpályázóként a fent említett európai üzemi tanácsokat (a továbbiakban: társpályázó üzemi tanácsok) jelölte meg. A kérelemhez csatolták többek között a társpályázó üzemi tanácsok elnökeinek eskü alatt tett olyan nyilatkozatát, amely tanúsította, hogy azok rendelkeznek a megkövetelt pénzügyi és működési kapacitással.
A Bizottság először is felhívta a felperest, hogy szolgáltasson bizonyítékot a társpályázó üzemi tanácsok nemzeti hatóságoknál való bejegyzéséről. A felperes azt válaszolta, hogy létrehozásukhoz nem szükséges azok bejegyzése, és hogy azokat elnökeik képviselik. Ezt követően a Bizottság felhívta a felperest, hogy nyújtson be további dokumentumokat, különösen a „Jogalany” című formanyomtatványt. E kérelemre válaszul a felperes kijelentette, hogy a társpályázó üzemi tanácsok nem jogi személyek, következésképpen ezzel kapcsolatban semmiféle dokumentumot nem tudnak benyújtani.
A költségvetési rendelet alapján a Bizottság ezt követően felhívta a felperest, hogy szolgáltasson bizonyítékot a társpályázó európai üzemi tanácsok egyikének pénzügyi kapacitására vonatkozóan, és egyúttal kérte annak mérlegét és eredménykimutatását. A felperes jelezte, hogy nem tud eleget tenni e felhívásnak.
2021. április 14‑i határozatában a Bizottság úgy határozott, hogy elutasítja a felperesnek mint a konzorcium koordinátorának a pályázati felhívás keretében benyújtott támogatás iránti kérelmét (a továbbiakban: megtámadott határozat). A Bizottság különösen megállapította, hogy a társpályázó üzemi tanácsok nem felelnek meg a költségvetési rendelet 197. cikke (2) bekezdésének c) pontjában, valamint a pályázati felhívás 8.1 pontjában foglalt feltételeknek. Annak megállapítását követően, hogy ezen üzemi tanácsok nem felelnek meg a jogosultsági feltételeknek, a Bizottság úgy ítélte meg, hogy a felperes nem felel meg a pályázati felhívás 6.1 pontjának b) alpontjában szereplő minimális támogathatósági feltételnek, így a kérelmet teljes egészében el kell utasítani.
Az EUMSZ 263. cikken alapuló keresetében a felperes a megtámadott határozat megsemmisítését kérte. Keresetének alátámasztása érdekében a felperes lényegében három jogalapra hivatkozik, amelyek közül az elsőt a költségvetési rendelet 197. cikke (2) bekezdésének a pályázati felhívás 18.1 pontjával összefüggésben értelmezett c) pontjának a megsértésére, a másodikat ugyanezen rendelet 197. cikke (3) bekezdésének a megsértésére, a harmadikat pedig a bizalomvédelem elvének a megsértésére alapítja.
Ítéletében a Törvényszék helyt ad a felperes keresetének, és kimondja, hogy a megtámadott határozatot a költségvetési rendelet megsértésével fogadták el.
Ezen ügyben a Törvényszéknek első alkalommal kell értelmeznie a költségvetési rendelet 197. cikke (2) bekezdésének c) pontját, (
4
) amely rendelkezés a jogi személyiséggel nem rendelkező szervezeteknek az Európai Unió pályázati felhívásaiban való részvételére vonatkozik.
A Törvényszék álláspontja
A Törvényszék megállapítja, hogy a költségvetési rendelet 197. cikke (2) bekezdése c) pontjának célja az, hogy lehetővé tegye a jogi személyiséggel nem rendelkező szervezetek számára, hogy a jogi személyekkel azonos módon vegyenek részt az Unió pályázati felhívásaiban. Ezzel hangsúlyozza, hogy az e rendelet 196. cikke (1) bekezdésének c) pontjában említett azon információk és igazoló dokumentumok, amelyek a támogatás iránti kérelem keretében a pénzügyi kapacitás bizonyításához szükségesek, és amelyek többek között a legfeljebb a három utolsó lezárt pénzügyi év eredménykimutatásából és mérlegéből állnak, nem minősülhetnek e kapacitás fennállásának bizonyítására alkalmas kizárólagos bizonyítékoknak. A költségvetési rendelet 197. cikke (2) bekezdése c) pontjának olyan értelmezése ugyanis, amely azzal a következménnyel járna, hogy a jogi személyiséggel nem rendelkező szervezeteknek az ilyen személyiséghez általánosan kapcsolódó bizonyítékokat kell benyújtaniuk, megkérdőjelezné e rendelkezés hatékony érvényesülését azáltal, hogy akadályozza a támogatás iránti kérelmekben való részvételüket.
Noha a szolgáltatott bizonyítékoknak lehetővé kell tenniük annak ellenőrzését, hogy a jogi személyiséggel nem rendelkező szervezet az Unió pénzügyi érdekeinek védelme érdekében olyan biztosítékokat tud nyújtani, amelyek egyenértékűek a jogi személy által nyújtott biztosítékokkal, a Törvényszék szerint a költségvetési rendelet nem írja elő, hogy e bizonyítékok olyan bizonyítékokra korlátozódjanak, amelyek igazolják, hogy azok éves beszámolóval (mérleg és/vagy eredménykimutatás) vagy saját bankszámlával rendelkeznek.
(
1
)	VP/2020/008 pályázati felhívás (information, consultation and participation of representatives of undertakings) (a továbbiakban: pályázati felhívás).
(
2
)	„A Foglalkoztatás, a Szociális Ügyek és a Társadalmi Befogadás” Főigazgatósága különleges előjogaival és hatásköreivel kapcsolatos támogatásokra és közbeszerzési szerződésekre vonatkozó 2020. évi munkaprogram elfogadásáról szóló, 2019. szeptember 16‑i C(2019) 6522 final bizottsági határozat.
(
3
)	Az Unió általános költségvetésére alkalmazandó pénzügyi szabályokról, az 1296/2013/EU, az 1301/2013/EU, az 1303/2013/EU, az 1304/2013/EU, az 1309/2013/EU, az 1316/2013/EU, a 223/2014/EU és a 283/2014/EU rendelet és az 541/2014/EU határozat módosításáról, valamint a 966/2012/EU, Euratom rendelet hatályon kívül helyezéséről szóló, 2018. július 18‑i (EU, Euratom) 2018/1046 európai parlamenti és tanácsi rendelet (HL 2018. L 193., 1. o.; helyesbítés: HL 2019. L 60., 36. o.; a továbbiakban: költségvetési rendelet) 197. cikke (2) bekezdésének c) pontja alapján.
(
4
)	A költségvetési rendelet 197. cikke (2) bekezdésének c) pontja úgy rendelkezik, hogy a jogi személyiséggel nem rendelkező szervezetek akkor vehetnek részt pályázati felhívásban, ha az Unió pénzügyi érdekeinek védelme érdekében a jogi személyek által nyújtott biztosítékokkal egyenértékű biztosítékokat nyújtanak.